Karl Wilhelm Wefring

Karl Wilhelm Wefring (født 11. oktober 1867 i Øvre Eiker, død 28. september 1938) var en norsk lege og politiker (FV).

Bakgrunn og yrkeskarrière 
Han var sønn av prost Mads Iver Wefring (1819–1894) og husmor Hilda Caroline Theodora Grimelund (1839–1918) samt bror av direktør Andreas G. Wefring. Karl Wilhelm Wefring tok examen artium ved Trondhjems katedralskole som 16-åring i 1884, og avla medisinsk embedseksamen i 1892. Han var lege ved Trondhjem sykehus i 1893, kommunelege i Løten 1893–1907, direktør ved Sanderud sykehus (psykiatrisk) 1907–1917, «Overlege for statens sinnssykevesen» 1919–1927, konstituert medisinaldirektør (sjef for Medisinaldirektoratet, forløperen for Helsedirektoratet) 1927–1930 og direktør ved Rikshospitalet 1930–1937. Han skrev dessuten en rekke artikler om helsespørsmål i tidsskrifter og dagspressen.

I 1910 ble han Wefring valgt til visepresident i Den norske lægeforening, et verv han hadde til 1913, og deretter var han president 1914–1916. Verv innen idretten var blant annet formann for Idrettskommisjonen av 1918 og dirigent for Idrettstinget samme år. Wefring var styremedlem i Nasjonalforeningen mot tuberkulosen.

Politisk arbeid 
Wefring var medlem av Løten herredsstyre og formannskap 1899–1901 og 1903–1906, herav ordfører 1899–1901, og medlem av Stange herredsstyre og formannskap 1901–1903 og 1907–1913. Han var også forlikskommissær i Løten 1901–1907, sekretær i fylkets jernbanekommisjon 1907–1919 og innehaver av en rekke andre kommunale verv.

Han var innvalgt på Stortinget som partiuavhengig representant fra Søndre Hedemarken valgkrets 1916–1918, og for Frisinnede Venstre fra Oslo 1925–1927. Han var medlem i Stortingets militærkomité begge ganger, og satt dessuten som formann for Frisinnede Venstre 1924–1925, odelstingspresident 1925–1926 og nestformann i Stortingets universitets- og fagskolekomité 1926–1927. Wefring var forsvarsminister i Otto B. Halvorsens første regjering 1920–1921, Otto B. Halvorsens andre regjering i 1923, Abraham Berges regjering 1923–1924 og Ivar Lykkes regjering i 1926. I sistnevnte søkte Wefring avskjed etter fire måneder, i juli 1926. Samme år ble det tatt ut tiltale for riksrett mot syv medlemmer av regjeringen Berge, deriblant Wefring. Dette var den eneste riksrettssaken på 1900-tallet. Saken gjaldt et lån til Den norske Handelsbank, og hadde ingen berøring med Wefrings embedsførsel. De tiltalte ble frifunnet i mars 1927.

Utmerkelser 
Wefring mottok en rekke ordener og utmerkelser for sitt virke. Han ble 18. juli 1921 utnevnt til kommandør med stjerne av St. Olavs Orden «for statsborgerlig og embetsfortjeneste». Han var også kommandør av første klasse av Dannebrogordenen, storkors av Italias kroneorden og kommandør av 1. klasse av Nordstjerneordenen. Han ble også hedret med Norges Røde Kors hederstegn.

Referanser

Eksterne lenker 
 
 

Norske forsvarsministre
Frisinnede Venstre-statsråder
Norske statsråder 1905–1940
Stortingsrepresentanter fra Frisinnede Venstre
Stortingsrepresentanter for Oslo
Stortingsrepresentanter for Hedmark
Stortingsrepresentanter 1925–1927
Stortingsrepresentanter 1916–1918
Norske embets- og tjenestemenn
Ordførere i Løten
Norske psykiatere
Norske idrettsledere
St. Olavs Orden
Nordstjerneordenen
Dannebrogordenen
Italias kroneorden
Personer fra Øvre Eiker kommune